**POTKA – Potilas- ja kansanterveysjärjestöjen verkoston ABC**

**Mikä on POTKA?**

POTKA on avoin verkosto kaikille potilas- ja terveyskysymyksistä kiinnostuneille järjestöille.

**Mitä POTKA tavoittelee?**

POTKA on vaikuttava, oppiva ja ennakoiva verkosto. POTKA haluaa 1) lisätä sote-järjestöjen yhteistoimintaa erilaisissa potilaisiin, terveyteen ja terveyspolitiikkaan liittyvissä kysymyksissä 2) lisätä potilasjärjestöjen vaikuttavuutta ajamalla yhteisesti tärkeiksi koettuja asioita 3) pohtia, ennakoida ja jakaa tietoa terveyskysymyksistä 4) tuoda kansalaisten ja järjestöjen äänen sosiaali- ja terveyspoliittiseen valmisteluun ja päätöksentekoon.

Tavoitteiden saavuttamiseksi toimitaan aktiivisessa vuorovaikutuksessa sekä järjestöjen kesken että muiden yhteistyökumppaneiden kanssa. Etsimällä uusia kumppanuuksia voidaan löytää uusia mahdollisuuksia vaikuttamiseen sekä järjestöjen asiantuntemuksen hyödyntämiseen.

POTKA voi verkostona nostaa asioita julkiseen keskusteluun, olla yhteydessä valmisteleviin virkamiehiin ja päättäjiin, tehdä aloitteita, kirjoittaa yhteisiä kannanottoja ja toimia konsultoitavana asiantuntijaryhmänä.

**Miten POTKA toimii?**

POTKA kokoontuu noin 5 kertaa vuodessa. Lisäksi voidaan olla yhteydessä sähköpostitse erilaisissa tiedotettavissa tai nopeaa reagointia vaativissa asioissa. Esimerkiksi erilaiset poliittiset päätökset ja prosessit saattavat vaatia nopeaa vaikuttamista, näkökulmien etsimistä ja yhteisen kannan muodostamista lyhyellä varoitusajalla.

POTKA-verkostossa hyödynnetään Innokylän työskentelyalustaa ja Teamsia.

**Miksi POTKA:an kannattaa kuulua?**

Verkosto on järjestöjen vahva yhteinen ääni. Isona järjestörintamana tulemme paremmin huomatuksi ja kuulluksi. Verkoston kautta saa ajantasaista terveyspoliittista tietoa ja pääsee keskusteluyhteyteen tahojen kanssa, jotka eivät yksittäiselle järjestölle välttämättä olisi niin helposti saavutettavia. Verkosto antaa mahdollisuuden vuoropuheluun sekä yhteiseen oivaltamiseen ja oppimiseen.

**Miksi POTKA on perustettu?**

POTKA syntyi järjestöjen tarpeesta saada potilas- ja kansanterveyskysymysten käsittelyyn yhteisen keskustelun, kehittämisen ja vaikuttamisen areena.

**POTKAn suunnitteluryhmä?**

Verkoston toiminnan tukena toimii suunnitteluryhmä, joka valmistelee kokouksia ja on sitoutunut antamaan työaikaansa ja osaamistaan verkoston toiminnan tueksi. Suunnitteluryhmän jäseniin voi olla yhteydessä, esimerkiksi ehdottaa Potkan kokouksiin teemoja ja aiheita.